Source: http://axente.ro/page/4/
Timestamp: 2019-12-08 23:35:59+00:00

Document:
Liceul Teoretic „Axente Sever” | O școală prietenoasă deschisă tuturor! | Page 4
Karatiștii LTAS, castigatori ai Cupei Romaniei
De către Anca KIS | Publicat: 1 October, 2019
La sfârșitul lunii septembrie Sala Sporturilor din Râmnicu Vâlcea a găzduit o nouă ediție a Cupei României la Karate Wukf, competiție care a reunit peste 600 de sportivi din 60 de cluburi. Municipiul Mediaș a fost reprezentat de Clubul Ippon, care a avut in concurs 24 de sportivi.
Patru dintre sportivii Clubului Ippon Mediaș sunt elevi ai Liceului Teoretic „Axente Sever” și au participat la categoria de vârstă de 14-15 ani. Este vorba de Iulia Ivan din clasa a X-a Științele Naturii intensiv Engleză și de Samira Armenean din clasa a IX-a Științele Naturii intensiv Engleză, respectiv de gemenii Andrei și Mihai Toma din clasa a IX-a Filologie intensiv Engleză. Cei 4 axentiști au concurat atât individual cât și in echipă, reușind să obțină rezultate notabile.
Astfel, Iulia Ivan și Samira Armenean au obținut două medalii de aur cu echipa CS Ippon la două competiții de kumite, iar in competiția de kata pe echipe Samira Armenean a obținut locul al 3-lea. De asemenea gemenii Andrei și Mihai Toma au obținut două medalii de aur cu echipa CS Ippon la două competiții de kumite băieți.
La competițiile individuale Samira Armenean a obținut locul 3 la kumite și locul 4 la kata, în vreme ce Andrei și Mihai Toma au obținut fiecare locul 3 la kumite. Andrei Toma a obținut locul 3 și la kata băieți, iar aurul a fost obținut de Iulia Ivan la kumite.
Pentru Iulia Ivan a fost ultima competiție la categoria de vârstă 14-15 ani, ea urmând să evolueze într-o categorie superioară, aceea de 16-17 ani.
În ceea ce o privește pe Samira Armenean, aceasta este cea mai experimentată karatistă din rândul axentiștilor, ea practicând karate-ul de la vârsta de 4 ani. Prima ei competiție internațională a fost la aceeași vârstă de 4 ani, în Italia anului 2008, unde a obținut locul I la Trofeul Pinnochio, iar de atunci a strâns peste 300 de medalii.
Sportivii clubului Ippon Mediaș sunt pregătiți de antrenorii Dora Maria Hanga și Doru Țichindelean. Aceștia se pregătesc pentru Cupa Campionilor Europeni care va avea loc la Cluj Napoca, în zilele de 9 și 10 decembrie. In plus Samira Armenean se pregătește să susțină examenul pentru centura neagră.
Îi felicităm pe karatiștii axentiști și pe antrenorii lor de la Clubul Ippon Mediaș și le dorim mult succes in competițiile organizate de Federația Română de Karate Wukf.
Leo Club Mediaș de la Liceul Axente se pregătește de „botezul” Lions
De către Anca KIS | Publicat: 24 September, 2019
În primăvara acestui an la Liceul Teoretic Axente Sever s-a constituit primul club Leo, sub egida Lions Mediaș, elevi ai claselor IX-XI devenind membrii fondatori. Clubul Leo se pregătește de intrarea oficială în familia Lions prin operațiunea de chartare.
În acest sens vineri 20 septembrie 2019 președintele Asociației Lions Club Mediaș Sorin Costache și secretara Lions Club România Pompilia Szellner s-au întâlnit cu liceenii axentiști îndrumați de doamna profesoară Alina Hațegan.
Discuțiile au vizat chartarea clubului Leo de la Liceul Teoretic Axente Sever, activitate care ar urma să aibă loc în cursul lunii noiembrie prin implicarea clubului „naș” Lions Club Mediaș.
Axentiștii Leo au participat joi 19 septembrie 2019 la concertul caritabil organizat la sala Traube de Primăria Mediaș și de Clubul Lions, la care au participat baritonul Vasile Chișiu, soprana Egle Chișiu, tenorul Vlad Miriță și pianistul Alexandru Petrovici.
Încasările obținute din bilete, dar și din donațiile făcute la fața locului de participanți, vor fi oferite ca premii pentru elevii cu rezultate deosebite la învățătură din municipiul Mediaș și satul aparținător Ighișu Nou, în anul școlar 2019–2020.
Festivalurile medievale văzute prin ochii unor axentiști
De către Anca KIS | Publicat: 10 September, 2019
Oradea, Mediaș, Suceava, Medgidia, Sighișoara … sunt doar câteva orașe din țară în care anual au loc festivaluri medievale. Aceste orașe (și nu numai) sunt puncte de întâlnire pentru ordine cavalerești care reconstituie activitățile și modul de viață al cavalerilor Evului Mediu.
La Liceul Teoretic „Axente Sever” am identificat nu mai puțin de 8 elevi care fac parte din 3 ordine cavalerești care activează în municipiul nostru. „Veterana” acestor festivaluri este Lariana Varga din clasa a XII-a Științe Sociale, care face parte din Ordinul Paladinilor de Terra Medies. Din același ordin mai fac parte Andreea Popa din clasa a X-a Științe Sociale și „bobocul” Cristian Titi din clasa a IX-a Instructor Sportiv. Ordinul Teutonilor Transilvaniei o are ca reprezentantă pe Anca Rus din clasa a XI-a Filologie, în vreme ce Straja Cetății Mediașului îi are în prim plan pe Nițoiu Bogdan din clasa a X-a Științe Sociale, Nicu Hînsa din clasa a X-a Matematică Informatică și alți doi boboci ai unității noastre de învățământ: Georgiana Stroia din clasa a IX-a Științe Sociale și Gabriel Enăchiță din clasa a IX-a Instructor Sportiv. Lor li se adaugă și absolvenți ai liceului nostru precum Andrei Milik, Nicu Găban sau Andreea Ungureanu, iar exemplele ar putea continua.
Pentru cei mai mulți dintre ei, implicarea într-un ordin cavaleresc și participarea la festivaluri medievale a fost dragoste la prima vedere. Lariana Varga a intrat în vara anului 2016 în Ordinul Paladinilor de Terra Medies, iar primul ei festival a fost cel de la Bistrița. Pentru Andreea, primul festival la care a participat a fost cel de la Cluj-Napoca, în vara anului trecut, urmat apoi de alte 10 festivaluri medievale, la Sibiu, Târgoviște, Caransebeș, Târgu Neamț, Târgu Jiu, Sighișoara, Ploiești, Suceava, Hunedoara și Feldioara. Asociația a fost inființată în 2010 de Ioan Eugen Luca (cavalerul Ioan de Siebenburgen) și își propune să îmbine reconstituirea vieții medievale cu spectacolul. Astfel, atât Lariana, cât și Andreea Popa, care s-a alăturat ordinului în primăvara anului 2018, activează ca domnițe și exersează atât dansuri medievale cât și spectacole cu … focul. Lariana, Andreea și Cristian sunt membri ai trupei Fire Dream, care realizează de câțiva ani spectacole pirotehnice foarte apreciate de public.
Paladinii de Terra Medies se pregătesc săptămânal în curtea Muzeului Municipal Mediaș, sub îndrumarea cavalerului Ioan de Siebenburgen și a domniței Mirela Luca, aceasta din urmă fiindu-le ca o a doua mamă și sprijinindu-i în realizarea costumelor de epocă. Repetițiile vizează luptele pentru cavaleri, respectiv dansurile medievale și spectacolele pirotehnice. Ordinul Paladinilor de Terra Medies va mai participa în acest an la festivalurile medievale de la Sibiu, Feldioara, Arad și Cluj-Napoca.
În ceea ce o privește pe Anca Rus, aceasta face parte din Ordinul Teutonii Transilvaniei din Mediaș, ordin fondat în 2016 de Mihai Cotei. Teutonii Transilvaniei își desfășoară activitatea în colaborare cu Clubul de echitatie Transylvania din Copșa Mică. Aici cavalerii se antrenează atât la echitație cât și la mânuirea armelor și reconstituirea luptelor medievale. Nu doar cavalerii, ci și domnițele impărtășesc dragostea pentru cai, animale la fel de nobile și de fidele precum câinii.
Anca Rus a intrat în Ordinul Teutonii Transilvaniei in 2017, în condițiile în care ambii părinți (domnița Claudia și cavalerul Doru) fac și ei parte din acest ordin. Împreună ei participă la festivalurile medievale din țara noastră. În acest an 2019 Ordinul Teutonii Transilvaniei a participat la festivalurile de la Medgidia, Oradea, Mediaș, Sighișoara și Suceava.
Antrenamentele cavalerilor au loc de 2-3 ori pe săptămână, și ele constau în mânuirea spadei și controlul calului în luptă, de multe ori calul fiind condus doar cu o mână deoarece în cealaltă mână se ține spada. Domnițele participă la parade și atrag atenția prin vestimentația medievală specifică ordinului teuton.
Alți 4 elevi ai unității noastre de învățământ s-au alăturat în urmă cu câteva săptămâni unui alt ordin cavaleresc, Straja Cetății Mediașului (fostul Ordin al Cavalerilor de Mediaș). Primul axentist care s-a alăturat ordinului în această vară a fost Nicu Hînsa, urmat la scurt timp de Bogdan Nițoiu și de bobocii Georgiana Stroia și Gabriel Enăchiță. „Noi suntem ca o familie, ne ajutăm când avem probleme, luptăm cot la cot. Ordinul nostru se bazează pe secolul al XV-lea, și îmi place foarte mult să văd cum era viața în Evul Mediu și să învăț ce făceau oamenii în urmă cu șase secole. Spre deosebire de alte ordine cavalerești, la noi cavalerii nu se dedică exclusiv luptelor full contact de tip HMB (Historical Medieval Battles), ei participă și la dansuri medievale alături de domnițe”, spune Bogdan Nițoiu din clasa a X-a Științe Sociale. Membrii Strajei Cetății Mediașului au participat la festivalul medieval de la Suceava și vor mai participa în acest an la festivalurile de la Sibiu, Târgu-Mureș și Drobeta Turnu-Severin.
Ne bucurăm că există elevi ai liceului nostru care sunt pasionați ordinele cavalerești, de echitație și de paradele medievale, și este de presupus că numărul acestora va crește în lunile următoare, unitatea noastră de învățământ având numeroși elevi interesați de istoria medievală și de ceea ce presupune viața de cavaler.
Doi axentiști fac pasul spre echipa mare de baschet
Echipa de baschet CSM Mediaș a reluat miercuri 21 august 2019 pregătirile pentru noul sezon competițional al Ligii Naționale de Baschet Masculin. Primele partide pentru elevii antrenorului Mihai Popa vor avea loc la începutul lunii octombrie, în dubla cu formația CSM Miercurea Ciuc din Cupa României. Pentru noul sezon antrenorul CSM Mediaș va promova 4 juniori de perspectivă, care să intre treptat în angrenajul echipei mari.
Doi dintre acești juniori aflați în vederile tehnicianului medieșean sunt elevi ai Liceului Teoretic „Axente Sever”. Este vorba de Theodor Dăbău din clasa a XI-a Matematică-Informatică și de Andrei Albu din clasa a IX-a Matematică-Informatică. Acesta din urmă a făcut parte din lotul deplasat luna trecută de antrenorul Cosmin Ploscar la Jocurile Internaționale ale Copiilor de la Ufa din Rusia.
Le dorim baschetbaliștilor axentiști să se integreze în lotul echipei mari a CSM Mediaș și să devină jucători de bază ai formației orașului nostru. Ceilalți juniori aflați în vederile antrenorului Mihai Popa sunt Răzvan Gabor și Rareș Hancăș.
Echipa CSM Mediaș a încheiat sezonul trecut pe poziția a 12-a în Liga Națională de Baschet Masculin și va lua startul competițional în a doua grupă valorică a campionatului. Primul meci de campionat va avea loc pe 12 octombrie pe teren propriu în compania formației CSM Focșani.
Un nou inceput … borna 2019 – 2020
Noul an școlar aduce pentru unii elevi bucuria revederii colegilor și emoțiile unui nou început pentru elevii clasei a IX-a, dar și o tristețe profundă pentru cei care realizează cât de repede a trecut vacanța și au luat sfârșit nopțile albe de vară.
La Liceul Teoretic „Axente Sever” anul școlar a început luni 9 septembrie prin festivitatea de deschidere, la care au participat directoarea instituției, Ana-Maria Agîrbiceanu, reprezentanți ai primăriei Mediaș, ai Inspectoratului pentru Situații de Urgență și ai Protopopiatului Ortodox Mediaș, alături de diriginți, părinți și nu în ultimul rând beneficiarii actului educațional, peste 630 de elevi. Cele mai mari emoții au aparținut evident bobocilor din clasele a IX-a, care şi-au cunoscut diriginţii şi colegii alături de care îşi vor petrece o bună parte a adolescenţei lor
Astfel a debutat anul şcolar 2019-2020 la Liceul Teoretic „Axente Sever”, un început sub auspiciile celor mai bune rezultate din Mediaș obținute în ultimii ani la examenele naționale, ceea ce face din unitatea noastră de învățământ cel mai bun liceu din zona de nord a județului.

References: CSM 
 CSM 
 CSM 
 CSM 
 CSM 
 CSM